בר רפאלי

ביוגרפיה

רפאלי נולדה במושב עולש לציפי לוין, דוגמנית ושחקנית בעברה. ורפי, בעל חוות סוסים בגיל שנתיים עברה עם משפחתה להוד השרון. היא הופיעה בפרסומת בגיל שמונה חודשים, ולאורך ילדותה השתתפה בפרסומות והופיעה בתפקידים קטנים בסרטים, סרטי טלוויזיה וקלטות. היא למדה בתיכון הדרים בהוד השרון ובמקביל פיתחה קריירת דוגמנות.

אי-גיוסה לצה"ל

עם התקרב מועד גיוסה צה"ל ביקשה רפאלי לדחות את גיוסה ב-30 יום מסיבות בריאות, אך משלא נענתה בקשתה נישאה כמה ימים לפני תאריך גיוסה בנישואים פיקטיביים לאריק ויינשטיין, ידיד של הוריה, שהיה מבוגר ממנה ב-23 שנים והתגורר אז עם ידועה בציבור. הנישואים הובילו את רפאלי לקבלת פטור מגיוס, אחריו התגרשה מיידית. צה"ל דחה את טענות רפאלי ומשפחתה כי יחס לא נאות מצד אנשיו הוביל לצעדה של רפאלי.
התחמקותה של רפאלי משירות בצה"ל עוררה ביקורת ציבורית חריפה נגדה בישראל. ב-2007 רפאלי הגיבה לביקורת זו בראיון ל"ידיעות אחרונות" בו טענה: "מאוד רציתי לשרת בצה"ל, אבל לא מתחרטת שלא התגייסתי, כי הרווחתי בגדול". לכך הוסיפה: "למה טוב למות בעד ארצנו? מה, לא עדיף לחיות בניו יורק?... זה דבילי שאנשים צריכים למות כדי שאני אגור בישראל". במהלך הראיון סיפרה גם שהיא מעוניינת להמשיך להתגורר בחו"ל. אחרי פרסום הראיון, ונוכח ההדים הקשים שעורר, תבעה רפאלי פרסום התנצלות וגרסה כי הציטוטים שהובאו היו שקריים והוצאו מהקשרם. "ידיעות אחרונות" סירב להתנצל וציין כי השיחה עם רפאלי הוקלטה ודבריה הובאו כלשונם.

דוגמנית

משנת 2000, במקביל ללימודיה בתיכון הדרים שבהוד השרון, החלה רפאלי מתבלטת כדוגמנית צילום אופנה, עם הופעתה בקטלוגים של חברות אופנה כמו "קסטרו" ו"פלפל", וכן ככוכבת בפרסומות שונות, בהן למילקי של חברת "שטראוס", ל"פוקס" ול"קוקה-קולה", וכמו כן גם זכייתה בתארים ובפרסי אופנה. בשנת 2002 הפכה לדוגמנית הבית של חברת האופנה "רנואר", קשר שהסתיים כעבור עונת צילומים אחת בתביעה משפטית מצד רפאלי, והחלה מפתחת קריירה בינלאומית מצליחה כדוגמנית צילום, כשהיא זוכה להופיע על שערי מגזיני אופנה ומגזינים בולטים אחרים בחו"ל, ובהם "Elle" הצרפתי, "קוסמופוליטן" הגרמני ו"מקסים" האמריקאי.
רפאלי המשיכה את קריירת דוגמנות הצילום הבינלאומית המצליחה שלה, ששיאיה היו צילומי קטלוג הלבשה תחתונה של "ויקטוריה'ס סיקרט" וצילומי הבכורה שלה לגיליון בגדי הים של ספורטס אילוסטרייטד 2007 בו הוצגה בפינת השער. שנתיים לאחר-מכן, ב-2009, כיכבה רפאלי בעצמה בגיליון מיוחד על שער המגזין, והתנוססה על מטוס בואינג 737 של סאות'ווסט איירליינס. צולמה גם לגיליונות 2008, 2010 ו-2012 של המגזין, באחרון לצד כוכבי הספורט מייקל פלפס ורפאל נדאל. במקביל המשיכה רפאלי לככב כדוגמנית גם עם חברות אופנה ישראליות. בין השאר נבחרה ב-2006 כפרזנטורית של חברת האופנה "אירית", ומ-2008 חתמה על חוזה דוגמנות מתמשך של חברת האופנה "פוקס". היא שימשה כפרזנטורית ביחד עם נועם טור עד סוף 2013. ב-2009 דלף לאינטרנט סרטון עירום של רפאלי, שצולם לתערוכת "ביוטי סיטי" במוזיאון רמת גן. הסרטון זכה לפופולריות רבה, אך כעבור זמן מה הוסר מ-YouTube, בנימוק של הפרת זכויות יוצרים. במאי 2012 פורסם סרטון נוסף שבו מופיעה רפאלי בעירום, כפרסומת למותג ההלבשה התחתונה שלה.
ב-2013 הופיעה במהלך הסופרבול, הנחשב לאירוע בעל הרייטינג הגבוה ביותר בארצות הברית, בתשדיר פרסומת של חברת שירותי האינטרנט האמריקאית "Go Daddy". באותה שנה פסק בית המשפט המחוזי בתל אביב שעל חברת "סאני" לפצות את רפאלי ב-400,000 ש"ח (ועוד 150,000 ש"ח הוצאות משפט), עקב חריגה ללא ידיעתה מהחוזה ביניהם בעניין השתתפותה בפרסומת של החברה לטלפונים סלולריים. באותה שנה נבחרה רפאלי לפרזנטורית של מותג המשקפיים המקומי "קרולינה למקה", וכחלק מהחוזה נכנסה כשותפה בחברה ורכשה 5% ממניותיה. החל מ-2014 משמשת רפאלי כדוגמנית הבית של חברת האופנה "הודיס", מבית "קרולינה למקה". בנובמבר 2014 נבחרה להיות שגרירה של כבוד מטעם מותג התכשיטים "ה. שטרן". בפברואר 2015 נבחרה להיות "שגרירת" מותג השעונים "האבלוט" , ובתור כך גם האישה הראשונה שעושה זאת.
בדצמבר 2015 נחקרו רפאלי ואמהּ ברשות המיסים, בחשד שקיבלה הנחות סלב ניכרות ולא שילמה מס עליהן, ובחשד שהציגה מצג שווא כאילו מרכז חייה אינו בישראל, מתוך מטרה לחמוק מתשלום מס הכנסה על עבודות בחו"ל. החקירה הובילה להודעה של פרקליטות המדינה שנשקלת העמדה לדין, בכפוף לשימוע, של בר רפאלי והוריה, באשמת עבירות מס. במקביל נדחה בבית המשפט המחוזי ערעורה של רפאלי על קביעתו של פקיד השומה שבשנים 2009–2010 מרכז חייה היה בישראל, וכתוצאה מכך היא תחויב במס הכנסה על הכנסות בסך 16 מיליון ש"ח בשנים אלה. רפאלי ערערה על פסק דין זה לבית המשפט העליון.

בקולנוע ובטלוויזיה

לצד קריירת הדוגמנות המוקדמת שלה, הופיעה רפאלי כשחקנית בתפקידים שונים עוד בילדותה. כשהייתה תינוקת בת 8 חודשים השתתפה לראשונה בפרסומת, לסרטי "אגפא". בשנת 1991, בגיל 5 השתתפה בצילומי קלטת הילדים "כמו גדולים" של אריק איינשטיין. ב-1992 השתתפה רפאלי בסרטו של עמוס גוטמן "חסד מופלא".
צעד ראשון בבגרותה בתחום המשחק, היה ב-2005 כאשר כיכבה בתור נועה צוקרמן בדרמה היומית "פיק אפ" בערוץ 10. צעד שני בתחום זה בא ב-2011 עם תפקיד הראשי בסרט, בתור עדן, במותחן הפסיכולוגי דובר האנגלית "סשן" של הבמאי חיים בוזגלו. ב-2012 שיחקה במערכון משלה בתוכנית הקומית "לצחוק או למות"  בערוץ HBO האמריקאי. ב-2013 כיכבה בתור סוכנת המוסד עינב שוורץ בסרט "כידון", קומדיית ריגול צרפתית-ישראלית בבימויו של עמנואל נקש.
רפאלי לקחה חלק גם במספר תוכניות טלוויזיה מעבר לים, בהן הנחיה משותפת של הספיישל "Ironic Iconic America" בערוץ בראבו האמריקאי ב-2008. הנחיית התוכנית "House of Style" של ה-MTV האמריקאי ב-2009. העניקה פרסים בטקס פרסי המוזיקה של MTV אירופה בשנים 2009 (עם פיט ונץ) ו-2011 (עם אירינה שייק). ב-2009 השתתפה גם בתור שופטת אורחת בעונה הרביעית של "Germany's Next Topmodel" בהנחיית היידי קלום. ב-2012 חזרה לטלוויזיה הגרמנית עם תוכנית לליהוק דוגמניות משלה בשם "Million Dollar Shootingstar" ששודרה בערוץ Sat.1. ב-2013 השתתפה כשופטת אורחת בעונה השלישית של "פרויקט מסלול: אול סטארס" בהנחיית אליסה מילאנו בערוץ Lifetime האמריקאי.
בין השאר, התארחה רפאלי בתוכניות האירוח האמריקאיות מהנצפות ביותר: קונאן או'בריין, ג'יי לנו, אלן דג'נרס, דייוויד לטרמן, צ'לסי הנדלר וג'ימי פאלון. ב-2010 הראפר האמריקאי מעוטר פרסי הגראמי, קניה וסט, איזכר את רפאלי ביחד עם אסתי גינזבורג בשיר שלו ("Christian Dior Denim Flow"). ב-2012 וסט איזכר את רפאלי בשיר נוסף שהוציא עם הראפר ג'יי זי ("Clique").
ב-2009 השתתפה כשופטת אורחת בגרסה הישראלית של "פרויקט מסלול" בערוץ 2. ב-2013 החלה להנחות את הגרסה הישראלית של תוכנית המציאות המוזיקלית "אקס פקטור" בערוץ 2. ב-2015 רפאלי שבה לתפקידה כמנחה בעונתה השנייה של "אקס פקטור" בישראל בערוץ 2. היא המשיכה להנחות את התוכנית בשנים 2017–2018 בעונתה השלישית, תחילה בערוץ 2 ובהמשך ברשת 13. כמו כן, נבחרה להגיש את האח הגדול בערוץ רשת 13 אך ויתרה בסופו של דבר בעקבות אילוצי לוח זמנים.
רפאלי נבחרה להנחות את אירוויזיון 2019, יחד עם ארז טל, ולצידם של אסי עזר ולוסי איוב שיצטרפו להנחיה מחדר "הגרין רום".

עסקים והשקעות

רפאלי משקיעה במספר מיזמים ברחבי ישראל, ואף השיקה אחד משלה. ב-2011 רפאלי ודודי בלסר, משפטן ודוגמן בעברו, הקימו חברת מסחר אלקטרוני בשם "under.me" (או "Undeez") למכירת הלבשה תחתונה מעוצבת. בנוסף להשקעתה בחברה, רפאלי אחראית לפיתוח העסקי, והיא גם פרזנטורית שלה. עד נובמבר 2011 החברה הספיקה לגייס מיליון דולר מקרנות הון סיכון.
ב-2013, הסטארט-אפ של רפאלי "Mika Look", אפליקציית אייפד שמאפשרת למשתמשים שלה לרכוש בגדים שדוגמניות לבשו, השיג 1.2 מיליון דולר בגיוס ההון ההתחלתי שלו.
רפאלי היא אחת המשקיעות הראשיות של "MyCheck" שמטפל בתשלומים ובסליקה בבתי עסק דרך סמארטפונים.
ב-2015 נכנסה כשותפה זוטרה ברשת האופנה "אורבניקה" בישראל, אשר תהיה חלק מקבוצת "קרולינה למקה" בה רפאלי שותפה גם-כן.
ב-2016 הגישה תלונה במשטרה על גניבת זהות לאחר שפורסם בכלכליסט, בהתבסס על תכתובת בנקאית, שהיא הייתה מעורבת בסדרה של העברות כספיות בסינגפור מול אמיר ברמלי. אמיר ברמלי הגיש תביעת דיבה אישית נגד כתב כלכליסט, תומר גנון, בשל סיקור זה.

פעולות התנדבות

ב-2006 התנדבה להשתתף בקמפיין של משרד התיירות, שנועד לשווק את ישראל בעולם.
ב-2008 לקחה חלק בהתנדבות בקמפיין הסביבתי של המועצה לישראל יפה לצמצום השימוש בשקיות פלסטיק. במרץ 2008 קיבלה רפאלי הזמנה מנשיא צרפת, ניקולא סרקוזי ורעייתו, קרלה ברוני, להתלוות למשלחת רשמית של נשיא ישראל, שמעון פרס, ולהגיע לארוחה חגיגית בארמון האליזה.
ב-2008 איים הפורום לשוויון בנטל בחרם צרכנים על חברת האופנה "פוקס" בשל כוונתה להעסיק את רפאלי כפרזנטורית שלה. שני הצדדים הגיעו לפשרה ביוזמתה של רפאלי, שלפיה היא תבקר חיילים פצועים, ותעודד גיוס לצה"ל. מאז ביקרה רפאלי חיילים פצועים בכמה הזדמנויות וגייסה תרומות ומוצרים מעמיתיה ומחברות ישראליות למען חיילים אלה.
ב-2009 השתתפה בהתנדבות בקמפיין של רשות המים לעידוד חיסכון במים.
ב-2013 יצאה ממשלת ישראל בקמפיין הסברה שמציג את רפאלי מדגמנת המצאות ופיתוחים ישראלים. דובר צה"ל דאז, תא"ל יואב מרדכי, מחה על שילובה בקמפיין ממשלתי אף שלא שירתה בצה"ל.
ב-2015 נבחרה רפאלי כשופטת בפרויקט של שגרירות ישראל בארצות הברית, שבה תשפוט סטודנטים אמריקאים בתחרות סרטונים בנושא "מה בישראל מעורר בכם השראה?". ב-2017 נאמה רפאלי כאורחת כבוד באירוע התרמה של "קרן היסוד – המגבית המאוחדת לישראל" בז'נבה.

ברשתות החברתיות

לבר רפאלי נוכחות ברשתות החברתיות, ודבריה זוכים לעיתים לסיקור בכלי התקשורת בארץ ובעולם.
באוגוסט 2013 פרסמה רפאלי בטוויטר מחאה נגד סולן להקת פינק פלויד, רוג'ר ווטרס, שפתח בקמפיין חריף להחרמת מדינת ישראל וקרא לאמנים נוספים להצטרף אליו לחרם. רפאלי הבהירה לו: "רוג'ר ווטרס, כדאי שתוריד את התצלום שלי מהוידאו ארט בהופעות שלך. אם כבר חרם - אז עד הסוף." מה שהוביל להד תקשורתי בעולם.
ב-2014, במהלך מבצע צוק איתן, פרסמה מספר פוסטים של תמיכה בחיילי צה"ל, מעשה שזיכה אותה בתגובות מעורבות, בהן תגובות שטנה מצד גורמים גולשים פרו-פלסטיניים.

חייה האישיים

רפאלי ניהלה מערכת יחסים קצרה עם השחקן הצרפתי-יהודי דייוויד שרבט  מהסדרה האמריקאית "משמר המפרץ". לאחר מכן, בין השנים 2005–2011 ניהלה רפאלי מערכת יחסים עם השחקן האמריקאי לאונרדו דיקפריו והדבר הפך אותה לדמות מוכרת בתקשורת העולמית.
ב-24 בספטמבר 2015 נישאה לאיש העסקים עדי עזרא. רפאלי ילדה את בתה הבכורה ב-11 באוגוסט 2016 ואת בתה השנייה ב-20 באוקטובר 2017. ב-2019 הודיעה רפאלי על הריונה השלישי.
אחיה הצעיר הוא השחקן און רפאלי.

פרסים ודירוגים

ב-2000 זכתה רפאלי בת ה-15 בתואר דוגמנית השנה בטקס פרסי האופנה הישראלי, ששודר בערוץ 2. ב-2001 זכתה בשנית רפאלי בתואר דוגמנית השנה בטקס פרסי האופנה הישראלי, ששודר בערוץ 2. באותה שנה נבחרה גם לדוגמנית השנה בעיתון "מעריב לנוער". ב-2002 הוכתרה לדוגמנית השנה בעיתוני הנוער "מעריב לנוער" ו"ראש 1". ב-2006 זכתה רפאלי שוב בתואר דוגמנית השנה, וגם בתואר כוכבת האופנה של השנה (כפרזנטורית של "אירית"), בטקס פרסי האופנה הישראלי, ששודר בערוץ 2. באותה שנה גם זכתה במקום הראשון ברשימת היפים והנכונים של מגזין "פנאי פלוס".
ב-2007 זכתה בתואר הייבוא הסקסי של השנה בטקס פרסי בחירת הגברים של ערוץ Spike  האמריקאי.
ב-2008 דורגה במקום השני ברשימת הנשים הסקסיות בתבל בערוץ E! האמריקאי.
ב-2009 הגיעה למקום השלישי ברשימת הנשים הלוהטות בעולם של כתב העת "מקסים". בנוסף, הוענק לרפאלי פרס הקרוסאובר בטקס פרסי הוליווד הצעירה לשנת 2009 שבלוס אנג'לס. במרץ 2009, זכתה בפרס הסטייל העולמי של Women's World Award  בטקס שנערך בווינה, אוסטריה."Bar Refaeli to receive Women's World Style Award". Ynetnews (באנגלית). 3 בינואר 2009. בדיקה אחרונה ב-3 בדצמבר 2018. כמו כן, דורגה במגזין האמריקאי "Esquire" בראש רשימת הישראליות האהובות.
ב-2010 בחר אותה המגזין "Elle" לאחת מ-25 הנשים הצעירות המשפיעות בעולם.
ב-2011 נבחרה למקום השישי ברשימת הנשים הסקסיות של כתב העת "מקסים". בנובמבר 2011 דורגה רפאלי בראש רשימת הדוגמניות המרוויחות בישראל של המגזין "פורבס", עם הכנסות מוערכות של 5 מיליון ש"ח.
ב-2012 זכתה במקום הראשון וקטפה את תואר האישה הסקסית בעולם של המגזין האמריקני "מקסים", בשנה הראשונה שבה נתנו לקוראים לבחור את הדירוג. בנובמבר 2012 נבחרה לקבל את פרס הג'נטלוומן של השנה של מגזין "GQ" הגרמני. בנוסף, המגזין הצפון-אמריקאי "Shalom Life" בחר את רפאלי למקום הרביעי בדירוג "50 הנשים היהודיות המוכשרות, האינטליגנטיות, המצחיקות והיפהפיות ביותר", אחרי אווה גרין ודיאנה אגרון. רפאלי זכתה גם בתואר הישראלית הסקסית ביותר לשנת 2012 בתחרות של אתר mako.
ב-2013 זכתה בפרס אייקון הסטייל של השנה, בטקס פרסי האופנה והסטייל של וינה שבאוסטריה. על פי דירוג פורבס מ-2013, רפאלי היא הדוגמנית המרוויחה ביותר בישראל. והונה נאמד ב-20 מיליון דולר. בשנת 2019 נאמד הונה ב-25 מיליון דולר.
ב-2014 הוכתרה לדוגמנית הבינלאומית של השנה, בטקס של מגזין "InTouch" שנערך בדיסלדורף שבגרמניה. בהמשך, זכתה בפרס אייקון האופנה של המגזין הספרדי "Marie Claire", בטקס שנערך במדריד. במהלך השנה, רפאלי נכנסה לרשימת 20 הדוגמניות המחופשות ביותר בגוגל העולמית.
ב-2015 רפאלי קיבלה בטקס גאלה של "The Times of Israel" שנערך בניו יורק, במעמד נשיא המדינה לשעבר שמעון פרס, את פרס הדוגמנית הישראלית המצליחה בעולם, לצד גל גדות שקיבלה את פרס השחקנית הישראלית המצליחה בעולם.